Врз основа на член 28 став (5) од Законот за правата на заедниците кои се помалку од 20% од населението во Република Северна Македонија (“Службен весник на РСМ” бр.18/20), Директорот на Агенцијата за остварување на правата на заедниците го донесе следниот:

**ПРАВИЛНИК**

**за постапка и услови за распределба на средства за финансирање на здруженија и фондации од страна на Агенцијата за остварување на правата на заедниците**

**Член 1**

Со овој Правилник се утврдуваат постапката и условите за распределба на средства за финансирање на програмските активности на здруженија и фондации од Фондот на финансиски средства на Агенцијата за остварување на правата на заедниците (во понатамошниот текст: Агенцијата).

**Член 2**

Распределбата на средствата од член 1 на овој Правилник на корисниците се врши преку грантови за програми (проекти) во приоритетни цели утврдени со Програма за финансирање на граѓанските организации на Агенцијата.

**Член 3**

Услови за распределба на финансиските средства

1. Основни организациски услови кои треба да ги исполнуваат здруженијата и фондациите кои учествуваат на оглас за добивање финансиски средства од Агенцијата се:

* Да се регистрирани согласно со Законот за здруженија и фондации;
* Да спроведуваат активности во сферата на човековите права и правата на припадниците на заедниците, меѓуетничките односи и општествена кохезија во период од најмалку две години и
* Да не добиле средcтва или поднеле пријава од/до друг државен орган или од други извори за иста намена, што би значело двојно финансирање на истите активности од други извори.

1. Проценка на квалитетот на проектите поднесени од здруженијата и фондации кои ги исполнуваат условите, се врши врз основа на следните посебни програмски услови:
2. Организациска структура и ресурси
   1. Дали здружението или фондацијата има потребна организациска структура и човечки ресурси за спроведување на проектот (вработени, активни волонтери, хонорарно ангажирани лица)
   2. Дали здружението или фондацијата располага со канцелариски простор (доколку е неопходен) и техничка опрема за спроведување на проектот
   3. Дали годишниот буџет на здружението или фондацијата за последната календарска година ја надминува висината на средствата кои се побаруваат
3. Мрежно работење и соработка

2.1 Дали здружението или фондацијата во последните две години реализирале проекти во соработка со други граѓански организации или органи на државната управа

1. Квалитет на проектот
   1. Колку општата цел на проектот ќе придонесе кон реализација на дадената приоритетна цел
   2. Дали целта на проектот е јасно определена
   3. Дали целната група е соодветно определена
   4. Дали спроведувањето на активностите доведуваат до остварување на предвидените резултати во проектот
   5. Дали планот за спроведување на активностите е јасен и остварлив
   6. Дали предложениот финансиски план е реален (описот на трошоци по категории и позиции соодветствува на пазарните цени).

**Член 4**

Оглас за користење на финансиски средства

За користење на средствата од член 1 на овој Правилник**,** Агенцијата распишува оглас еднаш годишно во првото тримесечје од годината (односно најдоцна до 31 март 2023), врз основа на одлука на директорот на Агенцијата. Огласот се објавува во најмалку два дневни јавни весници од кои еден на јазикот што го зборуваат најмалку 20% од граѓаните на Република Северна Македонија и на веб - страницата на Агенцијата.

Огласот ги содржи следните елементи:

* + - опис на програмата;
    - видот на проектите кои ќе се финансираат;
    - цели кои треба да се постигнат;
    - целна група;
    - основните услови пропишани во овој Правилник;
    - посебните програмски услови пропишани во овој Правилник;
    - посебни услови за здруженија и фондации кои може да се јават на огласот;
    - временска рамка за спроведување на проекти кои ќе бидат доделени;
    - вкупно предвидени/достапни средства;
    - висината на достапни средства за поединечен проект;
    - рок за поднесување на пријавите од 15 дена од објавување на огласот;
    - методологијата на вреднување на проектите усвоена со овој Правилник;
    - потребна документација која треба да се достави;
    - рок кога ќе се објават резултатите;
    - адреса на која треба да се испратат документите.

**Член 5**

Постапка за пријавување на огласот

За пријавување на огласот здруженијата и фондации потребно е да ги достават следните документи:

* Пријава за финансиска поддршка;
* Предлог-проект;
* Статут и решение за регистрација на здружението или фондацијата;
* Доказ за реализирани активности во сферата на човековите права и правата на припадниците на заедниците и меѓуетничките односи во период од најмалку две години;
* Програма за реализација на остварувањето, унапредувањето и заштитата на правата на припадниците на заедниците од областа на образованието, науката, културата, информативната дејност, вработувањето, како и за промоција на меѓуетничките односи и општествената кохезија;
* Буџет кој се побарува за реализација на активностите предвидени со проектот;
* Извештај за добиените средства до фондот во изминатата фискална година и за начинот на нивната реализација;
* Годишен извештај и завршна сметка на здружението или фондацијата за претходната година и
* Уверение за платени даноци издадено од даночните органи;

**Член 6**

Постапка по објавувањето на огласот

* Здруженијата и фондациите не можат да поднесат повеќе од една пријава за финансиска поддршка во тековната година;
* Здруженијата и фондациите предлог проектите (или програмите и акциските планови) ги доставуваат во писмена форма во однапред зададени формати најдоцна до 25 март 2023 година;
* Здруженијата и фондациите можат да поставуваат прашања на определена е-маил адреса и да добиваат одговори по однос на јавниот повик најдоцна до 23.02.2023 година пред истекот на рокот за поднесување предлог проекти. Одговорите ќе бидат сумарно објавени на интернет страницата на Агенцијата;

**Член 7**

Постапка при одлучување за доделување на финансиски средства

Изборот на проекти и доделувањето на финансиските средства се врши од страна на **Директорот на Агенцијата по предлог на Комисијата** **за доделување на финансиски средства од фондот .**

Директорот на Агенцијата формира Комисија составена од три члена, од кои два члена се од редот на вработените во Агенцијата и еден член се определува од органот на државната управа согласно неговата законски утврдена надлежност во зависност за која област е поднесена програмата (проектот).

Мандатот на членовите на комисијата е една година.

Претседателот на Комисијата се избира од редот на членовите на комисијата со мандат од една година.

Комисијата дава предлог за доделување финансиски средства до директорот на Агенцијата, во рок од 30 дена од истекот на рокот за пријавување на огласот.

Предлогот за доделување финансиски средства се утврдува со мнозинство гласови од вкупниот број на членовите на Комисијата.

Судирот на интересите на членовите на Комисијата ќе се регулира со потпишување изјава за неучество во управувањето и немање материјален интерес кон ниту едно здружение или фондација учесник на огласот.

**Член 8**

Одлуката за одобрување на финансиски средства од фондот се донесува одделно за секој предлог проект (програма).

На предлог на Комисијата директорот ја донесува одлуката најдоцна до 15 април за тековната година.

Агенцијата ги објавува резултатите од јавниот повик на својата веб - страница со податоци за името на здружението и фондацијата и за финансираните проекти.

Сите здруженија или фондации кои се пријавиле на повикот ќе бидат директно (писмено) известени во рок од 10 дена од денот на донесувањето на одлуката.

Против одлуката од ставот 2 на овој член може да се поведе управен спор во рок од 15 дена од денот на приемот на одлуката.

**Член 9**

Агенцијата склучува **договор** за обезбедување финансиска поддршка со здружението или фондацијата, кој ги содржи следните елементи:

* предмет на договорот;
* висина на доделени средства и распоред на финансирање;
* временска рамка за спроведување на договорот;
* можност за промена на одредбите на договорот во случај на променети околности во спроведување на договорот;
* одговорност во случај на причинета штета;
* обврска совесно и одговорно да се користат доделените средства како и да се вратат неискористените средства;
* начин на известување, оценка и следење;
* одредби за вршење на контрола над спроведувањето на договорот и на трошењето на доделените средства;
* одредби за супсидијарна примена на законите и другите прописи.

**Член 10**

Здруженијата и фондациите доделените средства треба да ги користат исклучиво за намената за која им се доделени.

Најдоцна 30 дена по реализацијата на проектот здруженијата и фондациите се должни до Агенцијата да поднесат извештај за реализација на активностите и потрошените средства.

**Член 11**

Агенцијата врши следење на спроведувањето на проектите.

Агенцијата определува одговорни службеници за следење на секој од проектите поединечно.

Одговорните службеници имаат обврска за посета на терен и увид во спроведување на активностите најмалку два пати во текот на спроведувањето на проектот.

Агенцијата изготвува упатство за следење на спроведување на проектите.

**Член 12**

Агенцијата го следи наменското трошење на доделените средства и навремено превземање соодветни мерки истите да се спроведат на начин на кој најдобро ќе се постигнат резултатите и целите предвидени во програмата и со огласот.

Агенцијата ќе го прекине понатамошното доделување на средства и ќе бара поврат на доделените средства доколку утврди дека истите се трошат ненаменски и спротивно на договорот.

**ПРЕОДНИ И ЗАВРШНИ ОДРЕДБИ**

**Член 13**

Овој Правилник може да се измени и дополни на начин и постапка како и при неговото донесување.

**Член 14**

За се што не е предвидено со овој Правилник, важат одредбите од Законот за правата на заедниците кои се помалку од 20% од населението во Република Северна Македонија (“Службен весник на РСМ” бр. 18/20).

**Член 15**

Овој Правилник влегува во сила со денот на донесувањето.

Бр.\_\_\_\_\_\_\_\_\_\_\_ ДИРЕКТОР НА АГЕНЦИЈА ЗА ОСТВАРУВАЊЕ НА ПРАВАТА НА

ЗАЕДНИЦИТЕ

\_\_\_\_\_\_\_\_\_ 2023 година

Скопје Еран Куртиш

\_\_\_\_\_\_\_\_\_\_\_\_\_\_\_\_\_\_\_